Ríkisspítalar og Sjúkrahús Reykjavíkur hafa verið sameinuð . Leitað var til starfsfólks á sjúkrahúsunum og einhverra fleiri aðila um hugmyndir að nafni á hina nýju stofnun . Í fréttasafni á heimasíðu Ríkisspítala má finna lista yfir þær 84 tillögur sem bárust . Spaugfuglar gripu tækifærið ( Báknið , Hús Andanna , Landskotaspítalinn , Selskapssjúkrahúsið ) , ekki síður en aðrir ( Háskólasjúkrahús Íslands , Háskólaspítalar Íslands , Landssjúkrahúsið , Ríkisspítalar ) . Hugmyndaauðgi tillögusmiða virðast engin takmörk hafa verið sett ( Björg , Ból , Fjöl , Hörn , Tögg , Vermir , Vör , Þor , Þöll og Öflga ) , en úrskurðarnefnd var skipuð og niðurstaða fékkst . Í reglugerð Heilbrigðis - og tryggingamálaráðuneytisins , nr. 127 / 2000 frá 2. mars 2000 , kemur fram að hin nýja stofnun ber nafnið Landspítali , háskólasjúkrahús . Tillögusafnið fékk að sjálfsögðu einnig umfjöllun spekinganna í matsalnum . Þar sýndist sitt hverjum og varð hin besta skemmtun af . Ein af spurningunum , sem þar komu fram , er tilefnið að umfjöllun á þessum vettvangi : Hvers vegna heitir spítalinn " Landspítali " en ekki " Landsspítali " ? Ýmsir halda því fram að nafnið " Landspítali " sé ekki rétt myndað og að um villu sé að ræða , " s " - in eigi að vera tvö en ekki eitt . Því er til að svara að þarna er um svonefnda stofnsamsetningu að ræða , þegar stofn fyrra orðsins er tengdur við síðara orðið " spítali " til að mynda heitið , Landspítali . Stofn orðsins " land " finnst í þolfalli , en orðið er eins í nefnifalli og þolfalli . Þessi orðmyndun er því málfræðilega rétt , en jafnrétt er hins vegar að nota eignarfallssamsetningu til að búa til heitið Landsspítali . Í símaskrá " Landssímans " eru eignarfallssamsetningar nafna sem byrja á " Land - " heldur fleiri ( dæmi : Landsafl , Landsbanki , Landsbjörg , Landsbókasafn , Landsnefnd , Landssamband , Landsvirkjun ) en stofnsamsetningar ( dæmi : Landbúnaðarráðuneyti , Landgræðsla , Landlæknir , Landmælingar , Landvari , Landnáma , Landvernd ) . Í ritinu Leiðbeiningar fyrir orðanefndir ( Íslensk málstöð 1991 ) er sagt frá því að eignarfallssamsetningar séu miklu algengari , en um val á samsetningarleiðum er þetta sagt : " Best er að taka mið af hliðstæðum orðum eða hefð og láta máltilfinningu ráða . " Merkingarlega getur verið um mun að ræða eftir því hvor samsetningaraðferðin er notuð . Nægir að taka sem dæmi orðin landmaður ( starfsmaður sem vinnur að afla í landi ) og landsmaður ( íbúi , borgari lands ) . Merkingarmunurinn þarf ekki að vera fyllilega rökréttur , en byggist að hluta á því að orðhluti hafi nokkrar mismunandi merkingar . Land merkir til dæmis þurrlendi , árbakki , vatnsbakki , strönd , ríki , landareign , landsvæði , flatur hluti e-s . Þá kemur einnig fram ábending um að forðast þær " samhljóðasamsetningar " á liðamótum samsettra orða , sem óþægilegar verða í framburði . Dæmið , sem þar er tekið um óþægilega eignarfallssamsetningu , er " fisksbúð " í stað hinnar hefðbundnu og lipru stofnsamsetningar " fiskbúð " . Nafnið Landspítali er óneitanlega þægilegra í framburði en Landsspítali . Í ritmálsskrá Orðabókar Háskólans má finna bæði orðin : landsspítali ( heimild frá 1863 ) og landspítali ( frá 1896 ) . " Landsspítali " virðist því upprunalegri orðmynd , en ljóst er að snemma hefur það gerst að annað " s " - ið hafi stundum fallið brott . Í ritmálsskrána hafa einnig verið skráð nokkur margsamsett orð , sem ýmist innihalda eitt " s " eða tvö : landsspítalahugmynd , landspítalamál , landsspítalamál ( frá 1917 ) , landspítalasjóður ( frá 1927 ) , landsspítalastofnun ( frá 1897 ) , landspítalaskortur ( frá 1897 ) og landsspítalaþörf ( frá 1917 ) . Ákveðin hefð virðist því ekki hafa myndast á þessum árum . Vilmundur Jónsson , landlæknir , fjallar ítarlega um stofnun Sjúkrahúss Reykjavíkur árið 1866 ( Lækningar og saga 1969 ) og rekur margt úr þeirri umræðu sem fram fór á næstu áratugum um stofnun kennsluspítala . Í þeirri umfjöllun er alltaf notað heitið " landsspítali " . Gunnar M. Magnús segir frá því í Landspítalabókinni ( Ríkisspítalar 1981 ) að á fyrsta almenna læknafundinum í Reykjavík ( árið 1896 ) hafi eitt af dagskrármálunum verið " Landsspítali " og að rúmum 30 árum seinna , þegar spítalinn hafði verið reistur , var sett lágmynd á burst hans sem bar áletrunina " Landsspítali Íslands " . Þessi áletrun sést nú ekki en yfir suðurdyrum er áletrunin " Landsspítalinn " . Sjálfur notar Gunnar heitið " Landspítali " í umfjöllun sinni en gefur ekki neina vísbendingu um það hvenær " s " - ið hafi fallið brott . Lengra komst undirritaður ekki með þessa sögulegu athugun og veit ekki enn hvort eða hvenær tekin hafi verið formleg ákvörðun um breytinguna . Í fundargerð stjórnar sjúkrahúsanna í Reykjavík þann 1. mars 2000 segir frá því að greidd hafi verið atkvæði um þá valkosti sem þannig er lýst : " Land ( s ) spítali ( nn ) " og " Háskólasjúkrahús ( ið ) " . Sá kostur að láta stofnunina heita " Landspítalinn " fékk ekki brautargengi . Vera má að ætlunin hafi verið sú að hið nýja nafn yrði með formlegri og virðulegri blæ en hið eldra . Forvitnilegt verður að fylgjast með því hvort almenningur tekur ástfóstri við hið nýja nafn eða heldur áfram að tala um " Landspítalann " eins og gert er við " Landsbankann " sem ber hið formlega nafn " Landsbanki Íslands " .